Apr 05,2017
ఎఫ్‌ఐఈవో నూతన అధ్యక్షునిగా గణేష్‌ కుమార్‌
నవతెలంగాణ,వాణిజ్యవిభాగం: ఫెడరేషన్‌ ఆఫ్‌ ఇండియన్‌ ఎక్స్‌ఫోర్ట్స్‌ ఆర్గనైజేషన్‌ (ఎఫ్‌ఐఈవో) నూతన అధ్యక్షునిగా ఆకాష్‌ టెక్స్‌టైల్స్‌ ప్రయివేటు లిమిటెడ్‌ (ముంబయి) అధిపతి గణేష్‌ కుమార్‌ గుప్తా నియమితులయ్యారు. చెన్నైలో జరిగిన ఫెడరేషన్‌ 240వ మేనేజింగ్‌ కమిటీ సమావేశంలో ఆయనను ఎన్నుకున్నారు. ఏప్రిల్‌ 1 నుంచి రెండేండ్ల పాటు ఈ పదవిలో ఆయన కొనసాగుతారు. గత నాలుగు దశాబ్దలుగా టెక్స్‌టైల్‌ ఇండిస్టీ ఎగుమతుల అభివృద్ధి కోసం గుప్తా కృషి చేశారు. దీనికి ముందు ఆయన పలు బాధ్యతలు నిర్వర్తించారు. 2017-18 ఆర్థిక సంవత్సరంలో 500 బిలియన్‌ డాలర్ల ఎగుమతులు అంచనా వేస్తున్నామన్నారు. దీంట్లో సరుకుల ఎగుమతుల విభాగంలో 315 బిలియన్‌ డాలర్లు నమోదు కావచ్చునని ఆయన అంచనా వేశారు. అలాగే సేవల ఎగుమతులు 185 బిలియన్‌ డాలర్లకు చేరవచ్చునని తెలిపారు. 2016-17 ఆర్థిక సంవత్సరం ముగింపు నాటికి ఎగుమతులు 270-275 బిలియన్‌ డాలర్లకు ఉండవచ్చునని ఫెడరేషన్‌ అంచనా వేస్తుందని వెల్లడించారు. గతేడాది ఇది 262 బిలియన్‌ డాలర్లుగా ఉంది. ఫరీదా గ్రూప్‌ చైర్మెన్‌ (చెన్నై) పద్మశ్రీ రఫీక్‌ అహ్మాద్‌ ఎఫ్‌ఐఈవో వైస్‌ ప్రెసిడెంట్‌గా ఎన్నికయ్యారు.
మీ స్నేహితులకు రికమెండ్ చెయ్యండి